Dézsi Csaba András kardiológus főorvos a győri kórház parkolójában állt meg a telefonja kamerája előtt elmélkedni azon, hogy a város még alszik, ám ő siet megmenteni egy ember életét.

A kormánypártok győri polgármesterjelöltje, Dézsi Csaba András kardiológus főorvos szombat reggel sietett egy beteghez a sürgősségire, amikor időt szakított arra, hogy készítsen egy videót. A felvételen arról beszélt, hogy

szombat reggel hat óra van, és éppen most parkoltam le ide a saját parkolómba, mert jött egy szívinfarktus, és ilyenkor, amikor a város alszik, és a sürgősségin is nagy nyugalom van és csönd, jövök, és megint csak megmentjük egy ember életét.

Szombat reggel szívinfarktus ügyeletben.... - Dézsi Csaba András Szombat reggel szívinfarktus ügyeletben. Hogyan lehet ennyit dolgozni? Hát aki ezt nem tudja, az szíveskedjen megkérdezni azokat a nőket, akik már...

A Facebook-videóban azon is elmereng Dézsi, hogyan lehet ennyit dolgozni. A választ is megadta: aki nem tudja, az kérdezze meg azokat a nőket, akik gyereket nevelnek és háztartást vezetnek. A bejegyzés majd 800 lájkot gyűjtött be.

A felvételt a Népszava szúrta ki és több kérdéssel is megkereste Dézsit. Egyebek mellett arra voltak kíváncsiak, hogy a videó kedvéért ácsorogva eltöltött nagyjából fél perc jelenthetett-e bármilyen kockázatot az infarktusos beteg ellátásában.

Győrben január 26-án új választást tartanak új önkormányzati választást, mivel Borkai Zsolt – bár nyert október 13-án –, később belebukott a szexbotrányába és a korrupciós vádakba. A Fidesz Dézsi Csaba András kardiológust indítja a városban, az ellenzéki pártok pedig Pollreisz Balázst, az MSZP városi elnökét. Balla Jenő független önkormányzati képviselő is jelölteti magát a polgármesteri címért, míg a Mi Hazánk egy vőfélyt, Géber Józsefet jelölte. A Valasztas.hu adatai szerint polgámester szeretne még lenni Hajnal János és Kirchfeld Mária is, akik függetlenként indulnak.